SKRIFTLIG FORESPØRGSEL E-0482/02

af Adriana Poli Bortone (UEN), Cristiana Muscardini (UEN),Roberta Angelilli (UEN), Sergio Berlato (UEN), Roberto Bigliardo (UEN),Antonio Mussa (UEN), Sebastiano Musumeci (UEN), Mauro Nobilia (UEN)og Franz Turchi (UEN) til Kommissionen

(22. februar 2002)

Om: Undersøgelse af ikke-statslige organisationer (ngo'er)

De såkaldte ngo'er (ikke-statslige organisationer) spiller en stadig større rolle på den internationale politiske og økonomiske scene. Et stort antal internationale, europæiske og nationale institutioner og også regeringer

overdrager faktisk den administrative og økonomiske forvaltning af enorme beløb bestemt til vigtige projekter især inden for humanitær bistand til disse organisationer. Desuden er en lang række ngo'er blevet mange regeringers og internationale institutioners foretrukne partnere og høres således, inden der træffes vigtige afgørelser.

I betragtning af den ovenfor beskrevne rolle, som bliver stadig mere fremtrædende i høringsprocessen og dermed også i beslutningsprocessen i Den Europæiske Union, men også som følge af konstateringen af hyppige tilfælde af dårlig forvaltning er det indlysende, at der gennem fastlæggelse af præcise regler, der skal overholdes, må sikres størst mulig gennemskuelighed i forbindelse med fastlæggelsen af, hvilken type ngo fællesskabsinstitutionerne skal anerkende som partner og lytte til.

Kan Kommissionen på baggrund af ovenstående

1. oplyse, hvilke kriterier der ligger til grund for dens anerkendelse af en sammenslutning som værende en ngo, og hvilken form for kontrol den før og efter denne anerkendelse foretager for at sikre sig, at organisationen er fuldstændig pålidelig?

2. forelægge en liste over de hidtil anerkendte ngo'er og oplyse navnet på dem, der forvalter meget store fællesskabsbudgetmidler?

Svar afgivet på Kommissionens vegne af Romano Prodi

(8. april 2002)

1. Kommissionen vil gerne understrege, at den ikke anvender et generelt godkendelsessystem, hvorunder ikke-statslige organisationer opnår status som organisationer, der er anerkendt af Kommissionen.

En ngo's deltagelse i Kommissionens høringer eller som støttemodtager i forbindelse med EU's programmer eller projekter afhænger derfor normalt ikke af, om organisationen på forhånd er registreret eller godkendt.

På området for humanitær bistand er det vigtigt, at der i krisesituationer kan træffes hurtige beslutninger for at sikre effektiv handling. Derfor blev der i 1993 indført en screeningprocedure for udvælgelse af gennemførelsesorganisationer, hvorved Det Europæiske Fællesskabs Kontor for Humanitær Bistand (ECHO) kunne undgå de gentagne, besværlige og tidskrævende udbud, der normalt offentliggøres i forbindelse med tildeling af støtte. Denne screeningprocedure betegnes som rammeaftalen om partnerskab (Framework Partnership Agreement FPA).

Proceduren for screening og udvælgelse af gennemførelsesorganisationer følger præcise og forud fastlagte regler. ECHO's standardprocedure for behandling af ansøgninger er baseret på dens retsgrundlag (Rådets forordning (EF) nr. 1257/96 af 20. juni 1996 om humanitær bistand, artikel 7.1 og 7.2)(1) samt på finansforordningen og gennemførelsesbestemmelserne hertil.

Det har altid været ECHO's politik at benytte de mest velegnede organisationer for hver humanitær operation for at sikre, at bistanden leveres til modtagerne på den mest effektive måde. Det er grunden til, at ECHO med udgangspunkt i de operationelle behov og en given ngo's specifikke kapacitet i ekstraordinære situationer kan indgå operationelle kontrakter med organisationer, som (endnu) ikke har undertegnet en rammeaftale om partnerskab.

Med hensyn til spørgsmålet om høring af ngo'er understreges det, at Kommissionen i sin hvidbog Nye styreformer i EU har forpligtet sig til mere åbenhed og gennemsigtighed omkring ngo's og andre civilsamfundsorganisationers deltagelse i strukturerede høringer. Kommissionen er derfor i færd med at oprette en database, der indeholder informationer om disse høringsfora og de organisationer, der er repræsenteret heri. Når indsamlingen af data er afsluttet, vil databasen kunne findes på EUROPA-serveren.

2. I henhold til Kommissionens vejledning om forvaltning af støtte skal Kommissionens afdelinger en gang om året på EUROPA-serveren offentliggøre alle oplysninger om den finansielle støtte, de har tildelt. Det sker på et decentraliseret grundlag, dvs. på de forskellige afdelingers egen hjemmeside. Listen over ECHO's partnere er også offentligt tilgængelig på internettet(2).

(1) EFT L 163 af 2.7.1996.

(2) http://europa.eu.int/comm/echo/en/index_en.html.